**ПРАВИЛА**

за стартиране на академичната 2020/2021 година и провеждане на учебен процес в МУ – Плевен

/Правилата са утвърдени на Ректорски съвет, проведен на 08.09.2020 г./

Всеобщо е схващането, че най-ползотворен учебен процес може да се реализира при обучение, проведено в реална среда и пряко взаимодействие на студенти с преподаватели и пациенти. Съобразявайки се със законовите изисквания, но отчитайки и здравните рискове в условията на извънредна ситуация, Ръководството на МУ–Плевен взе решение новата академична 2020/2021 година да започне с прилагането на *смесен вариант* на провеждане на учебния процес.

В същото време, при указания от здравните власти, Висшето училище ще превключи в режим на обучение в електронна среда от разстояние, ползвайки университетската система за електронно и дистанционно обучение (СЕДО). За самоподготовка на студентите от специалност „Медицина“, като допълнителен ресурс към интегрираните учебни материали в СЕДО, Университетът ще осигурява достъп до нов образователен инструмент – онлайн платформата за обучение *Lecturio*.

С цел обезпечаване на учебен процес в електронна среда във Висшето училище функционира **Комисия за дистанционно обучение** (заповед №1395/07.07.2020 г. на Ректора на МУ-Плевен). Комисията подготвя и регламентира използването на електронните ресурси в Университета в полза на качественото обучение. Тя предлага на Ректора на МУ-Плевен промяна на формата на обучение от присъствена в дистанционна при влошаване на епидемиологичната ситуация в град Плевен и университетските болници.

Учебният процес във Висшето училище ще се провежда при спазване на необходимите противоепидемични мерки, както следва:

**ЗАДЪЛЖИТЕЛНИ МЕРКИ** **ЗА ОГРАНИЧАВАНЕ НА ЗДРАВНИЯ РИСК**

1. Да се спазват общите здравни мерки, в т.ч. осигуряване на дистанция между студенти, преподаватели и пациенти.
2. Задължително да се носят лични предпазни средства (маски или шлемове) в общите закрити части на сградите, в които се провежда обучението, в т.ч. и от външните за институцията лица. Студентите да ползват свои предпазни средства, а при необходимост Университетът да осигурява резервни такива.
3. Ежедневно да се провежда влажно почистване и дезинфекциране на всички критични повърхности – подове, бюра, маси, дръжки на врати, прозорци, ключове за осветление, бутони на асансьори, парапети, уреди, екрани, тоалетни чинии, мивки, кранове и др. Да се проветряват учебните зали и лабораториите между занятията.
4. Да се създадат условия за засилена лична хигиена чрез:

* осигуряване на течаща вода и сапун във всяко санитарно помещение;
* поставяне на автоматични дозатори или пулверизатори с дезинфектант за ръце на всеки етаж, а при възможност - и в учебните зали и лаборатории.

1. Да не се допускат до работните помещения (учебни зали, лаборатории и кабинети) лица с прояви на остри респираторни инфекции (повишена температура, кашлица, затруднено дишане и др.).
2. Да се обособи помещение за изолиране на студенти или служители с грипоподобни симптоми. В кратък срок, след освобождаване на помещението, да се извърши щателна дезинфекция с биоцид с вирусоцидно действие при спазване на изискванията за дезинфекция.
3. Да се обезпечи добро координиране и взаимодействие между основните звена на Университета при изготвяне на учебните разписи, с цел ограничаване струпването на големи групи хора.
4. Всички студенти да подпишат декларация, че са запознати с Правилата за провеждане на учебния процес в МУ-Плевен във връзка с противоепидемиологичния контрол на разпространението на пандемията COVID-19.
5. Да се определят отговорници на студентските групи, които да съблюдават за спазването на противоепидемичните мерки.
6. Всички пристигащи от чужбина студенти, преди включване в учебния процес, да изкарат задължителна карантина.
7. Да не се използват медицински облекла извън болниците, като неизпълнението да се счита за основание за отстраняване на студента от Висшето училище по смисъла на чл. 74, ал. 2, т. 2 от ЗВО.
8. При влизане в болниците студентите да обличат медицински дрехи на определените за това места. Веднага след приключване на учебните занятия, преди напускане на болниците, студентите са задължени да се преобличат.

**ПРЕПОРЪЧИТЕЛНИ МЕРКИ** **ЗА ОГРАНИЧАВАНЕ НА ЗДРАВНИЯ РИСК**

1. Препоръчително е ползването на ръкавици от студенти, преподаватели, администрация и помощен персонал.
2. Препоръчително е да се ограничава напускането на града от страна на студенти и представители на академичната общност, както и пътуванията в чужбина, освен при професионална или лична необходимост. Препоръчително е студентите, с оглед ефективното спазване на противоепидемичните мерки, да уведомяват писмено Декана чрез съответната студентска канцелария за предстоящо напускане на града, като посочат причините, периода на отсъствие и мястото на пребиваване.
3. Препоръчително е студентите да спазват физическа дистанция в почивките между отделните занятия. При посещаване на заведения за отдих те да са на открито, без да създават предпоставки за струпване.
4. Препоръчително е намаляването на социалните контакти. На живущите в студентските общежития студенти се препоръчва, когато се събират на групи, да не бъдат повече от 5 души в едно помещение.

**ПРОЦЕДУРА ПРИ ПОЗИТИВЕН ИЛИ КЛИНИЧНО СЪМНИТЕЛЕН ЗА COVID-19 СТУДЕНТ, ПРЕПОДАВАТЕЛ ИЛИ СЛУЖИТЕЛ**

1. Със заповед на Ректора да се сформират комисии към всяко основно звено, които да проследяват и изготвят списъци на тестваните, позитивните и контактни лица на заразени с вируса студенти, преподаватели или служители.
2. Комисиите да включват Зам.-декана, началника на студентската канцелария и един експерт „Обучение и квалификация“.

**Първоначално поведение при наличие на лица с един или повече симптоми** (повишена телесна температура, кашлица, хрема, задух, болки в гърлото, умора, мускулни болки, гадене, повръщане, диария и др.):

Лицето следва:

1. Незабавно да се изолира и да му се предостави маска, ако връщането му у дома не е непосредствено възможно.
2. Да избягва физически контакт с други лица. При възможност да използва личен транспорт за придвижване.
3. Да осъществи консултация с личния си лекар за преценка на състоянието и евентуални последващи действия, в т. ч. необходимост от провеждане на тест за COVID-19.
4. Да се допусне отново на работа само срещу медицинска бележка от личния лекар, че е клинично здраво.

**ОРГАНИЗАЦИЯ НА УЧЕБНИЯ ПРОЦЕС**

1. В началото на учебната година всички студенти да подпишат декларациязаспазване на Правилата за провеждане на учебни занятия в епидемична ситуация.
2. Обучението на студентите от 1 и 2 курс на специалностите „Медицина“ и „Фармация“ да е **присъствено**.
3. Да е **присъствено** и обучението на студентите от 1 курс за всички други специалности в Университета (с изключение на задочната форма).
4. За курсовете от 3-ти до 6-ти на специалност „Медицина“, от 3-ти до 5-ти на специалност „Фармация“ и от 2-ри до 3-ти и съответно 4-ти на бакалавърските специалности, да се реализира смесен тип обучение – всички лекции да се провеждат **в електронна среда**, а всички упражнения – **присъствено**, при спазване на противоепидемичните изисквания.
5. За провеждане на обучение в електронна среда да се използва единна платформа за целия университет (виртуална класна стая в СЕДО).
6. При възможност за спазване на противоепидемичните мерки и при необходимост, свързана със спецификата на дисциплината, по изключение, лекциите по т. 4 могат да се провеждат присъствено.
7. За провеждането на лекции на големи потоци студенти

* да се използва зала „Магнум“ във Втора клинична база при спазване на дистанция или
* потоците да се разделят и занятията да се провеждат паралелно в две зали, ползвайки възможностите на телеобучението.

1. Да не се обединяват групи и/или практически упражнения при провеждането на занятията на студенти от 1-ви и 2-ри курс.
2. Да не се допускат повече от две студентски групи в дадена клиника или отделение в един и същ времеви период.
3. Да се осигури възможно най-голям сутрешен период за провеждане на клинични упражнения.
4. Стажантските групи да бъдат разделени на подгрупи, които да провеждат стажа си в различно време.
5. Разрешава се провеждането на преддипломен стаж и учебни практики в акредитирани за целта болници в страната.
6. За студентите от 1-ви курс на специалностите „Управление на здравните грижи“ в задочна форма на обучение **присъствена** да бъде само първата седмица от 3-седмичните им задочни занятия. През останалите две седмици лекциите и упражненията да се провеждат по график в електронна среда с виртуалната класна стая на СЕДО.
7. За студенти от втори курс на специалност „Управление на здравните грижи“ в задочна форма обучението да бъде изцяло в електронна среда по график във виртуалната класна стая на СЕДО.
8. Обучението в специалност „Обществено здраве и здравен мениджмънт“ да се провежда по отработената за дистанционно обучение схема.
9. Провеждането на занятията по физическа култура и спорт във физкултурния салон да става само в месеците, когато не е възможно провеждане на часовете на открито.
10. Използването на ресурсите на университетската библиотека да става при спазване на необходимата дистанция, с предварителна *онлайн* заявка.
11. Изцяло обучение в електронна среда за отделни студенти да се реализира по изключение, при спазване на следната процедура: Предоставяне на етапна епикриза от проследяващия лекар-специалист за доказване на заболяване и текущия му статус с определяне на риска от присъствено обучение и препоръка за провеждане на дистанционно обучение за конкретен период.

**ЗАКЛЮЧИТЕЛНИ БЕЛЕЖКИ**

1. Съблюдаването на изложените по-горе правила за провеждане на учебен процес в МУ-Плевен е задължително за всички студенти и преподаватели.
2. За реализирани занятия се зачитат:

* присъствено проведени упражнения и лекции
* лекции във виртуалната класна стая към СЕДО.

1. Преподавателите попълват декларация, че са запознати с изложените Правила и че занятия, проведени по различен от утвърдения начин, няма да бъдат отчитани.

Правилата са изготвени в съгласие със заповеди № РД-01-487/31.08.2020 г. и №РД-01-489/31.08.2020 на министъра на здравеопазването на Р България и е съобразен с Насоките за работа на училищата през учебната 2020-2021 г. в условията на Covid-19, разработени от Министерството на образованието и науката.